Title: Polgármester fejléce
Author: PH305
Last saved by: Bartalos Szilárd Új
Company: Polgármesteri Hivatal, Ajka

Ajka Város Önkormányzata Képviselő-testületének a 10/2024.(VI.01), a 9/2016.(I.22.), a 13/2015.(XII.30.) önkormányzati rendelettel módosított
34/2014. (XII.30.) önkormányzati rendelete
a vállalkozások támogatásáról

Ajka Város Önkormányzatának Képviselő-testülete Magyarország Alaptörvényének 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdésének 13. pontjában meghatározott feladatkörében eljárva a következőket rendeli el:

A rendelet alkalmazási köre

1.	§ 

Jelen rendelet hatálya kiterjed Ajka város közigazgatási területén székhellyel vagy telephellyel, illetve az Európai Gazdasági Térség területén székhellyel és Ajka város közigazgatási területén működő fiókteleppel rendelkező 

a) egyéni vállalkozóra és egyéni cégre, 
b) jogi személyiségű és jogi személyiség nélküli gazdasági társaságra, 
c) szövetkezetre  
d) családi gazdálkodókra (a továbbiakban együtt: vállalkozás).

A kedvezmények nyújtásának közös szabályai

2.	§

(1)	Jelen rendelet alapján nyújtott támogatások csekély összegű támogatásnak minősülnek, amelyeket kizárólag az Európai Közösséget létrehozó Szerződés 87. és 88. cikkelyének a csekély összegű (de minimis) támogatásokra való alkalmazásáról szóló 2006. december 15-i 1998/2006/EK bizottsági rendelet (HL L 379/5. 2006.12.28.) (a továbbiakban 1998/2006/EK bizottsági rendelet) szabályai alapján lehet nyújtani. 

(2)	A támogatás odaítélését megelőzően az érintett vállalkozás írásos vagy elektronikus formában készített nyilatkozatot köteles eljuttatni a támogató részére a vállalkozás által a megelőző két pénzügyi évben és a folyamatban lévő pénzügyi évben kapott valamennyi csekély összegű (de minimis) támogatásról

3.	§

(1)	Az önkormányzat által e rendeletben meghatározott kedvezményeket a vállalkozások pályázat útján nyerhetik el. 

(2)	A pályázati felhívást a Gazdasági és Városfejlesztési Bizottság (átruházott hatáskörben) teszi közzé. A pályázat benyújtása a megadott határidőig folyamatos. 

(3)	A pályázati felhívásnak tartalmaznia kell a pályázati feltételeket, a pályázók körét, a támogatandó célokat, a pályázati adatlapot.

(4)	A pályázatokat a Gazdasági és Városfejlesztési Bizottság a pályázat beérkezését követő 90 napon belül bírálja el.

(5)	A támogatás biztosítására vonatkozóan a pályáztatás során kiválasztott, a támogatást igénybe vevő vállalkozással az elbírálást követő 30 napon belül szerződést kell kötni. A szerződésben szabályozni kell a kapott támogatás jellegét, annak idejét, megszűnésének eseteit és a támogatást igénybe vevő kötelezettségeit. A szerződést az önkormányzat nevében a polgármester köti meg. 

(6)	A támogatásra vonatkozó pályázati felhívás szövegét az önkormányzat honlapján kell közzétenni. 

Pénzügyi támogatások közös szabályai

4. §

(1) Nem részesülhet támogatásban az a vállalkozás, amely a kérelem benyújtásakor, illetve a döntéshozatali eljárás folyamata alatt: 
a) csőd- vagy felszámolási eljárás vagy végelszámolás alatt áll, 
b) az az egyéni vállalkozó, családi gazdálkodó, aki engedélyét vagy vállalkozói igazolványát visszaadta, illetve azt bevonták, vagy vállalkozását szünetelteti, 
c) helyi adó-, díjtartozása, vagy lejárt esedékességű köztartozása van,
d) a pályázat benyújtását megelőző féléves időszakban a beruházás helye szerinti regionális munkaügyi központ illetékességi területén a hatályos Munka Törvénykönyvéről szóló törvény szerinti csoportos létszámcsökkentést hajtott végre, vagy a pályázat benyújtásának időpontjában ilyen eljárást megkezdett, és azt nem kívánja megszüntetni, 
e) az a vállalkozás sem, amelynek tagja vagy tisztségviselője Ajka város Önkormányzatának képviselője vagy bármely bizottságának külső szakértő tagja, továbbá ezeknek a Ptk. szerinti közeli hozzátartozója, 
f) a pályázat szakmai vagy pénzügyi tartalmát befolyásoló valótlan vagy hamis adatot szolgáltatott, 
g) aki korábban önkormányzati támogatásban részesült és a támogatást nem rendeltetésszerűen használta fel vagy elszámolási kötelezettségét nem teljesítette,
h)	amelynek ügyvezető szervei, tulajdonosi köre bizonyítható módon valós többletfoglalkoztatási szándék nélkül, a támogatás megszerzése érdekében hajtott végre létszám-átcsoportosítást a helyi vállalkozásai, illetve annak székhelyei, telephelyei, fióktelepei között,
i)	az 1998/2006/EK bizottsági rendeletben kizárt ágazatokban működő vállalkozások, valamint a mezőgazdasági tevékenységet folytató vállalkozás.

(2) 	Ezen feltételeket a pályázati dokumentáción fel kell tüntetni, nyilatkozattétellel, illetve igazolásokkal kell bizonyítani. 

 (3) 	Az a vállalkozás, amely a támogatást igénybe vette és a támogatás igénybevételét követő három éven belül a tevékenységét megszüntette, vagy az átlagos statisztikai állományi létszámát csökkentette, a támogatás teljes összegét, a részteljesítés esetén azzal arányosan a Ptk. szerinti kamattal egy összegben köteles visszafizetni. 

(4)	Az a vállalkozás, amely átmeneti külső piaci hatások miatt, időlegesen kénytelen a vállalt többletlétszám csökkentésére - indokolt esetben, a kiesett időalapot figyelembe véve - kérelmezheti a három éves futamidő meghosszabbítását. Az egyéni kérelmezés esetén a kérelemről a Gazdasági és Városfejlesztési Bizottság dönt. Egy vállalkozás a futamidő meghosszabbítását csak egy alkalommal kérheti. Amennyiben a vállalkozás a meghosszabbított futamidőben sem tudja teljesíteni a vállalt többletlétszám tartását, akkor a (3) bekezdés szerinti szankciót kell alkalmazni.

(5)	A vállalkozások az egyes támogatási formákat külön - külön, és együttesen is igénybe vehetik.

(6) 	Az egyes támogatások több év futamidőre is megállapíthatók, ütemezéséről a Gazdasági és Városfejlesztési Bizottság a pályázat elbírálása során dönt.

(7)	E rendelet rendelkezései alapján nyújtott támogatások forrásául az önkormányzat mindenkori éves költségvetésében erre a célra elkülönített keretösszeg szolgál. 

(8)	Támogató jogosult a tárgyévi pályázati folyamat felfüggesztésére, amennyiben a Gazdasági és Városfejlesztési Bizottság által elbírált pályázati kérelmek összege eléri a tárgyévi költségvetés támogatásokra vonatkozó előirányzatát. A pályázat felfüggesztését az önkormányzat a helyi tömegtájékoztatási eszközök útján hozza nyilvánosságra.

5. §

I.	Munkahelyteremtő támogatás szakképzettség növelése révén

(1)	Pályázati eljárás keretében, vissza nem térítendő munkahelyteremtő támogatásra a vállalkozások olyan szakképesítéssel rendelkező alkalmazotti létszám növelésére pályázhatnak, amelyben

a pályázó vállalja, hogy:

a) 		a pályázat benyújtását követően, legkésőbb 2015. december 31-ig új munkahelyet hoz létre, szakképzettséggel rendelkező, teljes munkaidőben foglalkoztatott munkavállalók részére;
b) 	a többlet létszámot ajkai lakóhellyel (ennek hiányában tartózkodási hellyel) rendelkezők köréből veszi fel;
c)	3 éves folyamatos foglalkoztatási kötelezettséget vállal (a meglévő és a többlet létszámra együttvéve) az átlagos statisztikai létszám fenntartására;
d)	az igényelt támogatás mértékéig garanciát biztosít.
e) 	a támogatás legalább 50 %-ának megfelelő összegben, az előző évben biztosított juttatáson felül, béren kívüli juttatást biztosít tárgyévben az alkalmazottak részére.

(2)	A Támogatott köteles a támogatás futam idejére vonatkozóan nyilvántartást vezetni az átlagos statisztikai állományi létszámról. A Támogató a megvalósult beruházást, illetőleg a többletlétszám meglétét jogosult ellenőrizni, az ellenőrzéshez szükséges adatokat, tanúsítványokat írásban bekérni.

(3)	Az egyszeri vissza nem térítendő támogatás mértéke a szakmunkások létszámának növelése esetén 200.000 Ft/fő, középfokú szakképesítéssel rendelkező munkavállaló foglalkoztatása esetén 250.000 Ft/fő, felsőfokú végzettséggel/szakképesítéssel rendelkező munkavállaló foglalkoztatása esetén 300.000 Ft/fő.

6. §

Módosította: 10/2024.(VI.01.) önkormányzati rendelet

Beruházási támogatás szakképzettség növelésével

(1) Beruházást megvalósító támogatásra azok a vállalkozások pályázhatnak, amelyek technológiai fejlesztést vagy kapacitásbővítést eredményező beruházást hajtanak végre, helyeznek üzembe – személygépjármű kivételével – és legalább egy fővel növelik a szakképesítéssel, vagy magasabb szakképesítéssel rendelkező, teljes munkaidőben foglalkoztatott alkalmazottak számát a beruházás befejezését követő 2 hónapon belül, legkésőbb 2015. december 31-ig; A pályázó vállalja, hogy:
a)	a beruházással létrehozott kapacitásokat, szolgáltatásokat az eredeti célnak megfelelően a befejezéstől számított 3 évig folyamatosan fenntartja, működteti;
b)	a többlet létszámot ajkai lakóhellyel (ennek hiányában tartózkodási hellyel) rendelkezők köréből veszi fel;
c)	3 éves folyamatos foglalkoztatási kötelezettséget vállal (a meglévő és a többlet létszámra együttvéve) az átlagos statisztikai létszám fenntartására;
d)	a teljes beruházás nettó bekerülési költségének 25 %-át saját forrásként biztosítja;
e)	a támogatás legalább 50 %-ának megfelelő összegben, az előző évi juttatáson felüli béren kívüli juttatást biztosít tárgyévben az alkalmazottak részére.
(2) A pályázható támogatás mértéke
a)	a pályázó által befizetett éves építményadó 50 %-a, legfeljebb 5 millió forint,
b)	az ipartestület ajánlásával rendelkező kis- és mikro-vállalkozások esetében a befizetett építményadó 50 %-a, legfeljebb 500 ezer forint.
(3) A támogatás elbírálása során előnyt élveznek azok a vállalkozások, amelyek városi együttműködésben hajtanak végre beruházást.
(4) A városi együttműködésben megvalósuló beruházások esetében a város önkormányzata „gesztus” jegyeket biztosít azoknak, akik segítik a beruházást.
a)	ingyenes, egy éves városi strandfürdő- és uszoda belépő
aa)	600 millió Ft-tól 10 db
ab)	300 millió Ft-tól 6 db
ac)	10 millió Ft-tól 3 db
ad)	5 millió Ft-tól 2 db
ae)	500 ezer Ft-tól 1 db
adományozható
b)	ingyenes egy éves színház bérlet legfeljebb
ba)	5 millió forintig 2 db
bb)	5 és 20 millió forint között 4 db
bc)	20 és 100 millió forint között 6 db
adományozható.
(5) A gesztusjegyek adományozásáról a beérkezett igények alapján átruházott hatáskörben a polgármester dönt.

7. §

Alapvető élelmiszerek árusításával foglalkozók támogatása a kereskedelmi szolgáltatásokkal gyengén ellátott vagy ellátatlan területeken

(1)	A támogatására azok a vállalkozások pályázhatnak, amelyek Ajka közigazgatási határain belül a gyengén ellátott vagy ellátatlan területeken olyan kereskedelmi vállalkozást működtetnek, amelyek a lakosság alapvető élelmiszerekkel történő folyamatos ellátását biztosítják.

(2)	Az egyszeri vissza nem térítendő támogatás mértéke legfeljebb a pályázat benyújtását megelőző évben, vagy új vállalkozás esetén a tárgyévben befizetett építményadó összege.

Szálláshelyet üzemeltetők támogatása

Kiegészítette: 10/2024.(VI.01.) önkormányzati rendelet

7/A. §

Kiegészítette: 10/2024.(VI.01.) önkormányzati rendelet

(1)	A támogatásra azok a vállalkozások pályázhatnak, amelyek Ajka közigazgatási területén folyamatosan vagy idényszerűen szálláshely biztosításával foglalkoznak.

(2)	Az egyszeri vissza nem térítendő támogatás maximális mértéke legfeljebb a pályázat benyújtását megelőző évben vagy új vállalkozás esetén a tárgyévben befizetett idegenforgalmi adó összege, azonban a megállapított támogatás nem haladhatja meg a vállalkozás által – azonos időszakra vonatkozóan - befizetett építményadó összegét.

8. §

Az önkormányzat a támogatások felhasználását, a felhasználás jogszerűségét az önkormányzat hivatalával rendszeresen ellenőrizteti.

Kapcsolattartás és együttműködés a helyi vállalkozásokkal

9. §

(1)	Az önkormányzat évente legalább egy alkalommal vállalkozói fórumot szervez a vállalkozásoknak az önkormányzati célok és tervek megismertetése, az együttműködésen alapuló tapasztalatcsere biztosítása céljából.

(2)	Az önkormányzat által finanszírozott helyi médiumokban - kölcsönös megállapodás alapján – az önkormányzat lehetőséget biztosít a vállalkozások olyan bemutatkozására és a vállalkozások számára fontos információk olyan közzétételére, amelyek nem minősülnek reklámnak.   

Értelmező rendelkezés

10. §

Módosította: 13/2015.(XII.30.) önkormányzati rendelet

E rendelet alkalmazásában beruházás:  új tárgyi eszköz beszerzése, létesítése, saját vállalkozásban történő előállítása, a beszerzett tárgyi eszköz üzembe helyezése, rendeltetésszerű használatbavétele érdekében az üzembe helyezésig, a rendeltetésszerű használatbavételig végzett tevékenység( szállítás, vámkezelés, közvetítés, alapozás, üzembe helyezés, továbbá mindaz a tevékenység, amely a tárgyi eszköz beszerzéséhez hozzákapcsolható, ideértve a tervezést, az előkészítést, a lebonyolítást, a hitel-igénybevételt, a biztosítást is); beruházás a meglevő tárgyi eszköz bővítését, rendeltetésének megváltoztatását, átalakítását, élettartamának, teljesítőképességének közvetlen növelését eredményező tevékenység is, az előbbiekben felsorolt, e tevékenységhez hozzákapcsolható egyéb tevékenységekkel együtt.

A beruházás megkezdésének időpontja: a kivitelezési naplóban történt első bejegyzés dátuma. 

Az átlagos statisztikai állományi létszám: a Központi Statisztikai Hivatal Munkaügyi Statisztikai  Fogalmak c. módszertani segédletének szabályai szerint éves szinten számított statisztikai állományi létszám.  A statisztikai átlagállományi létszám az alábbi egyszerűsített eljárással is megállapítható: Az adott évben meg kell állapítani az év elejétől, vagy a munkavállaló belépésének napjától a megszüntetés, vagy a munkavállaló  kilépésének napjáig eltelt napok számát. (A számításnál minden napot -  munkaszüneti, ünnepnap, stb. – figyelembe kell venni ). Ezt a számítást minden tagra, illetve minden munkavállalóra el kell végezni, majd az így kapott eredményeket össze kell adni, és osztani a bevallási év napjainak számával. A létszámot a kerekítés szabályai szerint egész számban kell megállapítani. 

Alapvető élelmiszerek: alapélelem csoportjába tartozó tej- és tejtermékek, pékáruk, hentesáruk, lisztfélék, rizsféleségek, cukorféleségek, só, ecet, olajféleségek.

Gyengén ellátott területek: Ajka városrészei közül Csékút, Padrag,Tósok, Berénd, Bódé, Csinger, Csikólegelő, Erőmű lakótelep, Bakonygyepes, Ajkarendek.

Gesztus jegyek: ingyenes belépésre jogosító jegyek a városi strand és uszoda területére, ingyenes éves bérlet a Nagy László Városi Könyvtár és Szabadidő Központ egyes színházi előadásaira.

Hatálybalépés

11. §

(1)	Ez a rendelet 2015. január 1. napján lép hatályba.

(2)	Hatályát veszti:

a)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete.
b)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 12/2004. (VI.10.) önkormányzati rendelete.
c)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 6/2005. (II.16.) önkormányzati rendelete.
d)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 3/2006. (II.15.) önkormányzati rendelete.
e)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 3/2007. (I.29.) önkormányzati rendelete.
f)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 23/2007. (V.25.) önkormányzati rendelete.
g)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 35/2007. (XII.1.) önkormányzati rendelete.
h)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 18/2008. (VI.26.) önkormányzati rendelete.
i)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 25/2009. (VI.30.) önkormányzati rendelete.
j)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 29/2009. (IX.17.) önkormányzati rendelete.
k)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 34/2009. (XI.13.) önkormányzati rendelete.
l)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 13/2010. (III.17.) önkormányzati rendelete.
m)	Ajka Város Önkormányzata Képviselő testületének a vállalkozások támogatásáról szóló 40/2003. (XII.16.) önkormányzati rendelete módosításáról szóló 13/2013. (IV.24.) önkormányzati rendelete.

Ajka, 2014. december 22.

Kihirdetés napja: 2014. december 30.

		Schwartz Béla				Dr. Jáger László 
		polgármester 					jegyző

Általános Indokolás

Az önkormányzat hosszú távú célja az Ajka városban működő társas és egyéni vállalkozásokkal való eredményes együttműködés a város gazdasági életének fellendítése, a munkanélküliek számának csökkentése és a városi komfortérzet javítása. E rendelet egységbe foglalja azt az önkormányzati támogatási rendszert, amely a vállalkozásoknak a település-fejlesztésben, a szakképzett munkaerő foglalkoztatásában, a kedvezőtlenebb piaci körülmények között működő, alapélelmiszereket állandó jelleggel árusító üzletek fenntartásában megnyilvánuló szerepét ismeri el. 

Részletes indokolás

1-3. §-hoz:
A rendelet felzárkózik az uniós jogharmonizációs szabályokhoz a „de minimis” versenyjogi szabályokra alapozva, annak érdekében, hogy az önkormányzati támogatás gazdasági versenyt ne torzítson. 
Alanya - az 1998/2006./EK bizottsági rendeletben kizárt ágazatokban működő, valamint a mezőgazdasági tevékenységet folytató vállalkozás kivételével - mindazon vállalkozás lehet, amely a város területén székhellyel, telephellyel, fiókteleppel rendelkezik. A támogatások elnyerése pályázati rendszerben történik. A képviselő-testület a pályázati eljárással kapcsolatos hatásköröket a rugalmasság jegyében a város fejlesztéséért felelő bizottságra, a Gazdasági és Városfejlesztési Bizottságra ruházta azzal, hogy meghatározott rendszerben hajtsa végre a rendelet szabályait.
4. §-hoz: 
A pénzügyi támogatások fajtáit szabályozza a rendelet, ami nem zárja ki azt a lehetőséget, hogy valamennyi támogatásból részesüljön a beruházást megvalósító. 
A pályáztatási folyamatot fel kell függeszteni, ha az elbírált pályázati kérelmek összege eléri a tárgyévi költségvetés támogatásokra vonatkozó előirányzatát.
5-7. §-hoz:
A munkahelyteremtő támogatás feltételrendszere körülhatárolt, szakképesítéssel rendelkező munkavállaló alkalmazásához kötött, három éves garanciával biztosítható. A munkahelyteremtő támogatási forma új álláshelyek létesítésére vehető igénybe. 
Másik pénzügyi támogatás a gazdasági teljesítő képességének fokozását célzó beruházásokhoz kapcsolódik, szintén pályázati rendszerben. E támogatási forma is olyan beruházásokra vehető igénybe, amelynek megkezdése a rendelet hatályba lépésével azonos vagy azt követő és szakképesítés növelésével jár együtt. Előnyt élveznek azok a vállalkozások, amelyek városi együttműködésben segítik a beruházást. Részükre gesztus értékű, ingyenes belépő jegyeket biztosít az önkormányzat. 
A harmadik pénzügyi pályázati lehetőség a város meghatározott peremkerületeiben alapvető élelmiszerek árusításával állandó jelleggel foglalkozó, nehezebb piaci körülmények között működő kereskedelmi üzletek támogatását szolgálja.

8. §-hoz:
Az önkormányzati támogatás felhasználásának ellenőrzése folyamatos a garancia időszakában, ami helyszíni ellenőrzéssel, bizonylatok és nyilatkozatok bekérésével is történhet.

9. §-hoz:
Az önkormányzat rendszeresíteni kívánja a vállalkozókkal való kapcsolattartást.
Az önkormányzat által finanszírozott médiumokban a vállalkozók rendszeres megnyilatkozásának célszerű helyet biztosítani, azonban egyforma eséllyel, kizárva a reklámtevékenységet. 

10. §-hoz: 
A rendeletben megjelölt jelentősebb megfogalmazások szakmai tartalmát az értelmező rendelkezések hordozzák.

11.§-hoz:
A rendelet hatályba lépésének időpontját és a hatályát vesztő jogszabályra való hivatkozást foglalja magában.
   
Ajka, 2014. december 22.								

							   Dr. Jáger László 
							  címzetes főjegyző